## Generelle anvisninger til optagearbejdet

Hvis man er relativ urutineret, kan disse råd hjælpe til at redde mange optagelser (Edgar-Hunt 2010: 90).

* Ud over tyveri og tab af kameraet er modlys den værste hurdle under optagelser. Undgå så vidt muligt, at en lyskilde skinner ind i kameraets linse, ellers kan de personer, man vil filme, ende som sorte eller mørke silhuetter på filmen. Lyskilden kan være vinduer, solreflekser fra en hvid væg eller lamper. En simpel løsning er at stille kameraet med bagsiden mod vinduer; ellers er omhyggelig lyslægning og brug af reflektorer en løsning.
* Hvidbalance skal man indstille på ny på kameraet, når lyset har ændret sig, typisk mellem inde- og udeoptagelser; men også ved indeoptagelser kan forskelle i lystemperaturen fra varmt og gult lampelys og koldt og blåt lys fra vinduer gøre det nødvendigt med en ny hvidbalanceindstilling. Selv den bedste colour correction senere i editeringsanlægget kan ikke redde en forfejlet hvidbalance 100 %, ligesom colour correction kan være tidskrævende.
* Undgå så vidt muligt at bruge kameraets autofokusfunktion, men stil selv manuelt skarpt ved hver optagelse ved at zoome helt ind på motivet, drej fokusringen, til motivet er knivskarpt, og zoom ud til det ønskede billedudsnit. Hvis motivets afstand fra kameraet ændrer sig, justerer man kontinuerligt på fokusringen. Dette kan indøves et par gange, inden den egentlige optagelse. Autofokus er lidt forsinket og kan give rystede billedkanter. Mange kameraers okular kan indstilles til ens brillestyrke. Brug hellere okularet til at fokusere igennem end kameraets display.
* Instruktøren kan bruge kommandoerne: “Klar til optagelse”, “Kamera kører” og “Værsgo’”. Når optagelsen er færdig, siger instruktøren “Tak”, men instruktøren venter et par ekstra sekunder med sit “Tak”, så skuespillet ikke stopper for hurtigt. Dette af hensyn til editeringen.
* Ved udendørsoptagelser bør man anvende en mikrofonhætte for at undgå vindstøj. Lydteknikeren bør ligeledes have høretelefoner på under lydoptagelserne for at kunne tjekke dem kontinuerligt.
* Af hensyn til editeringen skal kameraet køre 10 sekunder, mellem instruktøren siger “Kamera kører” og “Værsgo’”, og ingen optagelser bør af samme grund være under 10 sekunder.
* Under optagelser kan reallyd ødelægges af samtaler fra crewet bag kameraet. Instruktørens “Klar til optagelse” betyder også, at crewet skal være helt stille. Et par øretelefoner forbundet til mikrofonen kan sikre, at man nøje ved, hvad mikrofonen samler op.
* Brug stativ, hvor intet andet er angivet i drejebogen.
* Husk at optage establishing shots.
* Nærbilleder skabes med kameraet, ikke i editeringen, da det her vil medføre synlig pixelering af billedet.
* Ved optagelse i mørke belyses de vigtige områder, fx ansigter, altid lokalt med et spot, evt. reflektor, mens resten af scenen henligger i (halv)mørke. God lyslægning er generelt ultimativ for filmens kvalitet.
* Vær opmærksom på billedkompositioner, fx at komponere billedet med forgrund, mellemgrund og baggrund.
* Hvis ikke man arbejder med professionelle skuespillere, bør man instruere skuespillerne i ikke at kigge ind i kameraets linse og sikre sig, at de ikke gør det.